《庚辰八月谢病南归奉寄王浚川先生三十韵》
明代·薛蕙

圣代弘文运，词臣作颂年。声明增润色，藻翰郁联翩。

侧席思今上，登朝集众贤。儒林卑汉武，雅道复周宣。

后进争谈艺，诸公早并肩。风骚各自命，碑版竟谁传。

王子吾师表，名家尔最先。过都惊汗血，切玉辨龙泉。

西掖初迁谪，南台再弃捐。才高无汲引，数厄有屯邅。

流寓沿荒徼，栖迟遍冗员。山城盈瘴疠，海郡匝云烟。

寝息防多恙，行吟苦未便。湘累愁泽畔，康乐倦瀛壖。

履信曾非慊，阽危幸已全。梁园归仓卒，蜀道去寅缘。

雅兴应难辍，新诗定可怜。铜梁输险绝，锦水夺清妍。

岐路弥云阻，音徽日眇然。使车劳促遽，郎署困沈绵。

时俗知音少，平生激赏偏。素心乖报国，生事拟求田。

默默辞燕阙，悠悠望剑川。黄金遗骏骨，绿绮绝哀弦。

薄宦情殊倦，閒居病稍痊。风尘俱摆落，岩壑每周旋。

采药临蓬渚，藏书入洞天。珠林搴的皪，丹液漱潺湲。

遥忆峨嵋曲，长歌凤鸟篇。何当解缨绂，萧洒共寻仙。

作者简介：薛蕙（1489～1539年），明朝大臣。祖居亳州城内薛家巷。年十二能诗。举正德九年进士，授刑部主事。谏武宗南巡，受杖夺俸。旋引疾归。起故官，改吏部，历考功郎中。正德十五年（1520年）薛蕙再次被起用，任吏部考功司郎中。嘉靖二年（1523年），朝中发生“大礼”之争，薛蕙撰写《为人后解》《为人后辨》等万言书上奏，反对皇上以生父为皇考，招致皇帝大怒，被捕押于镇抚司后赦出。嘉靖十八年（1539年），薛蕙担任春坊司直兼翰林检讨司，不久病死家中，享年五十，被追封为太常少卿。